
  De første par kapitler af Bibelen er ganske fascinerende og fyldt med action og drama. Skabelsen af hele universet i kapitel 1 og 2, fristelse og uærlighed i kapitel 3 og mord i kapitel 4.


  Så allerede i kapitel 5 - i den første af 66 bøger – rejser stamtavlerne sig som en mur, der blokerer din læsning og gør, at du ønsker at overgive dig med det samme.


  Scandinavia ønsker at hjælpe dig og inspirere dig i din bibellæsning. Med denne læseplansbibel undgår du at sidde fast i lange perioder med de tunge dele af Bibelen. Det foregår ved, at teksten, som er taget fra Bibelen på hverdagsdansk, er flyttet rundt, så du hver dag bliver præsenteret for et afsnit fra Det Gamle Testamente og dernæst et fra enten Det Nye Testamente eller Salmernes Bog (i Gamle Testamente). På den måde får du læst hele Bibelen, og endda Salmernes Bog og Det Nye Testamente to gange, samtidig med at hver dag er fyldt med inspirerende læsning.


  Denne læseplansbibel følger et skema, som oprindeligt blev udarbejdet af Robert Murray M'Cheyne i 1800-tallet, modificeret så det passer til danske forhold.


  Man kan læse Bibelen Hver Dag på ét år eller to år.


  Hvis man læser den på to år, bruger man første bind det første år, og andet bind det andet år.


  Hvis man læser den på ét år, læser man dagens læsninger fra begge bind på én dag, f.eks. bind 1 om morgenen og bind 2 om aftenen. Det er den sidste model, som Robert Murray M'Cheyne oprindeligt havde tænkt, at folk kunne benytte, da han lavede læseplanen.


  Hvad enten man nu følger læseplanen på ét eller to år, er der to systemer til at finde ud af, hvilket stykke man skal læse på en given dag.


  Det første system er ganske ligetil: Man vælger simpelthen at følge kalenderen, og slår op på det stykke, som hører til denne dag, f.eks. 1. januar.


  Det andet system bruger "Dag nr." systemet. Hvert stykke har et "Dag nummer". Dvs. man kan starte midt på året og læse Dag nr. 1 etc.


  Vi håber dette værktøj vil lette din læsning, gøre den mere overskuelig – og i processen bringe dig nærmere Gud.

        	1. Januar

        	Dag nr. 1
      

    
  


  1. Mosebog 1


  11 I begyndelsen skabte Gud himlen og jorden. 2 Jorden var øde og tom, og urdybet lå hen i totalt mørke, men Guds Ånd svævede over de mørke vande.


  3 Så sagde Gud: “Lad der blive lys!” og lyset blev til. 4 Gud glædede sig over lyset, og han satte skel mellem lyset og mørket. 5 Lyset kaldte han dag, og mørket kaldte han nat. Så blev det aften og derefter morgen. Det var den første dag.


  6 Så sagde Gud: “Lad der blive en hvælving midt i vandet til at dele det.” 7 Og han skabte hvælvingen, så vandet ovenfor den blev adskilt fra vandet nedenfor den. 8 Hvælvingen kaldte han himmel. Så blev det aften og derefter morgen. Det var den anden dag.


  9 Dernæst sagde Gud: “Lad vandet under himmelhvælvingen samle sig, så det tørre land kan ses!” Og sådan skete det. 10 Det tørre land kaldte han jord, og de steder, hvor vandet var, kaldte han hav; og Gud glædede sig over sit værk.


  11 Derpå sagde Gud: “Lad grønne planter, der bærer frø, spire frem af jorden, og frugttræer, som bærer frugt med kerner, så de kan formere sig, hver efter sin art!” Og sådan blev det. 12 Op af jorden spirede grønne planter, som bar frø, og træer, som bar frugt med kerner, hver efter sin art. Og Gud glædede sig over sit værk. 13 Så blev det aften og derefter morgen. Det var den tredje dag.


  14-15 Så sagde Gud: “Lad der blive lys på himmelhvælvingen, som sætter skel mellem dag og nat, og som markerer årstidernes skiften og festdagenes begyndelse.” Og sådan blev det. 16 Gud skabte to store lys på himlen til at skinne på jorden, det største lys, solen, til at herske om dagen, og det mindre, månen, til at herske om natten sammen med stjernerne. 17 Han satte dem på himmelhvælvingen til at lyse på jorden, 18 til at sætte skel mellem dagen og natten. Og han glædede sig over sit værk. 19 Så blev det aften og derefter morgen. Det var den fjerde dag.


  20 Dernæst sagde Gud: “Lad vandet vrimle med fisk og andet liv, og lad der blive et mylder af fugle i luften!” Og sådan blev det. 21 Gud skabte de store havdyr og en mangfoldighed af fisk og fugle; og han glædede sig over sit værk. 22 Han velsignede dem og sagde: “Formér jer og bliv mange. Lad fiskene fylde havene, og lad fuglene fylde luften!” 23 Så blev det aften og derefter morgen. Det var den femte dag.


  24 Derpå sagde Gud: “Lad jorden frembringe alle slags dyr—kvæg, krybdyr og alle mulige vilde dyr!” Og sådan blev det. 25 Gud skabte alle slags vilde dyr, krybdyr og husdyr, alle i stand til at formere sig, hver efter sin art; og Gud glædede sig over sit værk.


  26 Så sagde Gud: “Lad os skabe et levende væsen, der ligner os. Det skal herske over alt dyrelivet—fiskene i havet, fuglene i luften og de tamme og vilde dyr på jorden.” 27 Da skabte Gud to mennesker, som lignede ham. De blev skabt som mand og kvinde. 28 Gud velsignede dem og sagde: “Formér jer og bliv mange, bred jer over hele jorden og tag den i besiddelse! Hersk over fiskene, fuglene og alle de andre dyr på jorden.” 29 Gud fortsatte: “Se! Jeg giver jer alle de frøbærende planter på jorden som føde, og I må også spise frugt fra de mange frugttræer. 30 Jeg giver græsset og urterne til føde for dyrene og fuglene.” Og sådan blev det. 31 Gud betragtede nu hele sit skaberværk, og han var ovenud tilfreds med det. Så blev det aften og derefter morgen. Det var den sjette dag.

  11 Jesus var søn af både kong David og Abraham. Her følger slægtstavlen:


  2 Abraham blev far til Isak og Isak far til Jakob. Jakob blev far til Juda og hans brødre. 3 Juda blev med Tamar far til Peretz og Zerach. Peretz blev far til Hetzron, som blev far til Ram, og 4 Ram blev far til Amminadab. Amminadab blev far til Nahshon, som blev far til Salma, 5 og Salma blev far til Boaz, hvis mor hed Rahab. Boaz blev far til Obed, hvis mor hed Ruth. Obed blev far til Isaj 6 og Isaj far til kong David.


  David blev med Urias' kone far til Salomon. 7 Salomon blev far til Rehabeam, som blev far til Abija, og Abija blev far til Asa. 8 Asa blev far til Joshafat, som blev far til Joram. Joram blev far til Uzzija, 9 som blev far til Jotam, og Jotam blev far til Ahaz. Ahaz blev far til Hizkija, 10 som blev far til Manasse, og Manasse blev far til Amon. Amon blev far til Josias, 11 som blev far til Jekonja og hans brødre, der levede på den tid, da folket blev ført bort til Babylon.


  12 Efter at folket var ført bort til Babylon, blev Jekonja far til Shealtiel, som blev far til Zerubbabel, 13 som igen blev far til Abiud. Abiud blev far til Eljakim, som blev far til Azor, 14 og Azor blev far til Zadok, som blev far til Akim. Akim blev far til Eliud, 15 som blev far til Eleazar, og Eleazar blev far til Mattan, som blev far til Jakob. 16 Jakob blev far til Josef, der blev gift med Maria, som var mor til Jesus, der også kaldes Messias.


  17 Der er altså 14 slægtled fra Abraham til kong David og 14 fra kong Davids tid, indtil folket blev ført bort til Babylon, og 14 fra da folket kom til Babylon, indtil Messias blev født.


  18 Messias kom til verden på følgende måde: Hans mor Maria var forlovet med Josef, men før de havde været sammen, viste det sig, at hun ventede et barn ved Helligåndens kraft. 19 Josef var en god og retskaffen mand, som ikke ville udsætte hende for offentlig skam, så han besluttede sig til i al stilhed at hæve forlovelsen.


  20 Mens han tænkte over det, havde han en drøm, hvor en engel fra Gud viste sig for ham. Englen sagde: “Josef, du er jo af kong Davids slægt, og du skal ikke være betænkelig ved at gifte dig med Maria, for det barn, hun venter, er blevet til ved Helligåndens kraft. 21 Hun skal føde en søn, og du skal kalde ham Jesus, for han skal frelse sit folk fra deres synder.”


  22 På den måde gik det i opfyldelse, som Gud havde talt gennem en af sine profeter: 23 “Se, jomfruen vil blive gravid. Hun skal føde en søn, og han skal kaldes ‘Immanuel’.” (Det navn betyder: “Gud er med os”).


  24 Da Josef vågnede, stod han op og gjorde, som englen havde sagt. Han accepterede at gifte sig med Maria, 25 men havde ikke ægteskabeligt samliv med hende, indtil hun havde født. Maria fødte så en dreng, som fik navnet Jesus.


  
    
      
        	2. Januar

        	Dag nr. 2
      

    
  


  1. Mosebog 2


  21 På den måde blev himlen og jorden og alt liv skabt. 2 Skaberværket var nu fuldført, og Gud hvilede på den syvende dag. 3 Han velsignede den og indviede den til hviledag.


  4 Da Gud skabte verden, 5 var der først ingen grønne planter eller buske på jorden, for han havde endnu ikke ladet det regne. Der var heller ingen mennesker til at dyrke jorden. 6 Men der vældede vand frem af jorden og vandede dens overflade.


  7 Så formede Gud et menneske af jordens støv og blæste livsånde i dets næsebor, så det blev et levende væsen. 8 Gud havde plantet en have i Eden mod øst, og dér anbragte han nu det menneske, som han havde skabt. 9 Gud havde plantet alle slags smukke træer i haven, træer med en mængde frugt. Midt i haven stod livets træ og træet, der giver kendskab til både godt og ondt. 10 I Eden udsprang en flod, som vandede haven. Uden for haven delte den sig i fire mindre floder. 11 Den første flod hedder Pishon. Den bugter sig omkring landet Havila, hvor der findes guld 12 af fin kvalitet samt bedellium og ædelsten. 13 Den anden flod kaldes Gihon. Den løber gennem landet Kush. 14 Den tredje flod kaldes Tigris. Den løber langs med Assyriens østgrænse. Den fjerde flod kaldes Eufrat.


  15 Gud satte mennesket, Adam, i Edens have for at han skulle passe den, 16-17 og han sagde til ham: “Du må spise frugten fra alle træerne i haven undtagen det træ, som giver kundskab om godt og ondt. Hvis du spiser af den frugt, skal du dø.”


  18 Derpå sagde Gud: “Det er ikke godt for Adam at være alene. Jeg vil give ham en livsledsager, der passer til ham.” 19 Af jorden formede Gud nu alle slags dyr og fugle og førte dem hen til Adam for at se, hvad han ville kalde dem; og hvad Adam kaldte dem, blev deres navn. 20 Adam navngav så alle fuglene og de vilde og tamme dyr, men han fandt ikke nogen passende ledsager iblandt dem. 21 Derfor lod Gud Adam falde i en dyb søvn. Mens han sov, tog Gud et af hans ribben og lukkede stedet til igen med kød. 22 Af ribbenet byggede han en kvinde og førte hende hen til Adam.


  23 “Ja!” udbrød Adam. “Det er knogler af mine knogler og kød af mit kød! Hun skal hedde kvinde, for hun er taget ud af manden. ” 24 Derfor skal en mand forlade sin far og mor og knytte sig til sin kone, og de to skal blive ét.


  25 Adam og hans kone var begge nøgne, men de skammede sig ikke over deres nøgenhed.


  


  
    
      
        	Matthæusevangeliet 2

        	2. Januar/Dag nr. 2
      

    
  


  21 Jesus blev født i Betlehem i Judæa, mens Herodes den Store var konge. Nogen tid efter ankom nogle stjernetydere fra Østens land til Jerusalem. De spurgte: 2 “Hvor er jødernes nyfødte konge? Vi har set hans stjerne i Østen, og nu er vi kommet her for at bringe ham vores hyldest.”


  3 Kong Herodes blev skrækslagen, og Jerusalem begyndte at summe af rygter. 4 Han sammenkaldte derfor ypperstepræsterne og alle jødernes skriftlærde til et møde og spurgte: “Har profeterne sagt noget om, hvor Messias skal fødes?”


  5 “Ja,” svarede de, “i Betlehem. For en af profeterne har skrevet: 6 ‘Du Betlehem i Judas land! Du er langtfra den ringeste blandt Judas byer. Fra dig skal en hersker udgå, han skal lede og vogte mit folk, Israel!’ ”


  7 Derefter tilkaldte Herodes i al hemmelighed stjernetyderne, og de fortalte ham det nøjagtige tidspunkt, da de første gang havde set stjernen. 8 “I skal søge efter barnet i Betlehem,” sagde han. “Når I har fundet det, skal I komme tilbage og fortælle mig, hvor han er. Så vil jeg også tage derhen og hylde ham.”


  9-10 Da stjernetyderne havde talt med kongen, tog de af sted. Kort efter fik de til deres store glæde igen øje på den stjerne, de havde set i Østen. Og de fulgte den, indtil den stod stille over det sted, hvor barnet var.


  11 De gik ind i huset, og der så de Jesus sammen med hans mor, Maria. De knælede ned foran ham og bøjede i ærefrygt hovedet mod jorden. Derefter åbnede de for deres medbragte kostbarheder og gav ham både guld, røgelse og myrra.


  12 Senere advarede Gud dem i en drøm imod at tage tilbage til Herodes. Derfor rejste de en anden vej hjem.


  13 Da stjernetyderne var taget af sted, viste en engel sig for Josef i en drøm. “Stå op og flygt til Egypten med barnet og dets mor,” sagde englen. “Kong Herodes leder efter barnet for at slå det ihjel. Bliv i Egypten indtil jeg siger til.” 14 Samme nat tog Josef af sted med Maria og barnet, og de bosatte sig i Egypten, 15 indtil Herodes var død. Sådan gik det i opfyldelse, som Herren havde talt gennem en af sine profeter: “Jeg kaldte min søn ud af Egypten.”


  16 Herodes blev rasende, da han opdagede, at stjernetyderne havde narret ham. Han sendte straks soldater til Betlehem og omegn for at dræbe alle drengebørn på to år og derunder, altså alle, der var født efter det tidspunkt, stjernetyderne havde nævnt.


  17 Med den massakre opfyldtes profeten Jeremias' ord: 18 “I Rama høres der skrig, jamren og højlydt gråd. Det er Rakel, der græder over sine børn. Hun vil ikke lade sig trøste, for børnene er borte.”


  19 Efter at Herodes var død, viste englen sig igen i en drøm for Josef i Egypten og sagde: 20 “Rejs tilbage til Israel sammen med barnet og hans mor. De, som ville slå barnet ihjel, er selv døde.” 21 Josef begav sig da på vej tilbage mod Israel med Jesus og Maria. 22 Men da han hørte, at Herodes' søn, Arkelaos, var blevet konge i Judæa efter sin far, var han bange for at tage derhen. Desuden blev han advaret i endnu en drøm og besluttede derfor at tage til Galilæa, 23 hvor han bosatte sig i den by, der hedder Nazaret. På den måde opfyldtes det profetiske ord om, at Messias skulle kaldes “nazaræer”.

